Ηρακλής Θερμαϊκού

Ο Ηρακλής Θερμαϊκού είναι ελληνικό ποδοσφαιρικό σωματείο το οποίο εδρεύει στους Αμπελοκήπους Θεσσαλονίκης και ιδρύθηκε το 2019. Στο λογότυπο του απεικονίζεται το κεφαλαίο γράμμα Ήτα (Η) του ελληνικού αλφαβήτου, ενώ τα χρώματα του είναι το μπλε και το λευκό. Επίσημη αγωνιστική έδρα του αποτελεί το Δημοτικό Γήπεδο Χαλάστρας. Από την αγωνιστική περίοδο 2025–2026 αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας.

 Ίδρυση 
Η ομάδα ιδρύθηκε το 2019, παίρνοντας τα στοιχεία του Ρουβίκωνα Αμπελοκήπων, ο οποίος είχε ιδρυθεί το 2005 και αγωνιζόταν κυρίως στις χαμηλές κατηγορίες της Ε.Π.Σ. Μακεδονίας. Η ονομασία «Ηρακλής» δόθηκε προς τιμή του Ηρακλή Θεσσαλονίκης του οποίου φανατικός υποστηρικτής είναι ο Ελευθέριος Ημιονίδης, πρόεδρος του Ηρακλή Θερμαϊκού. 

 Αγωνιστική πορεία 
Άμεσα αποδείχθηκε ότι ο σύλλογος λειτουργούσε με επαγγελματικά πρότυπα και αυτό δεν άργησε να φανεί και στους αγωνιστικούς χώρους. Τη σεζόν 2019–2020, που ήταν και η πρώτη αγωνιστική περίοδος συμμετοχής της ομάδας σε επίσημο πρωτάθλημα, βρισκόταν κοντά στην άνοδο από τη Β΄ στην Α΄ Κατηγορία, αλλά το πρωτάθλημα διακόπηκε λόγω της πανδημίας του Covid-19.

Τη σεζόν 2020–2021 συμμετείχε και πάλι στη B΄ Κατηγορία, αλλά το πρωτάθλημα διακόπηκε ξανά μετά από λίγες αγωνιστικές, για τον ίδιο λόγο. 

Από τη σεζόν 2021–2022, που οι διοργανώσεις των Ε.Π.Σ. διεξάγονται πλέον κανονικά, ο Ηρακλής Θερμαϊκού έχει διαγράψει συνεχόμενη ανοδική πορεία. Αρχικά, πανηγύρισε την άνοδο στην Α΄ Κατηγορία της Ε.Π.Σ. Μακεδονίας το 2022, ενώ την αγωνιστική περίοδο 2022–2023 πέτυχε τη δεύτερη διαδοχική του άνοδο, αυτή τη φορά στην Α1 Κατηγορία (το υψηλότερο επίπεδο της Ε.Π.Σ. Μακεδονίας) για πρώτη φορά στην ιστορία του.

Την σεζόν 2023–2024 η ομάδα έκανε μια καλή χρονιά στην Α1 Κατηγορία τερματίζοντας 4η στον 1ο όμιλο με 32 βαθμούς και κέρδισε το δικαίωμα συμμετοχής στα Play off για την άνοδο. Εκεί όμως στάθηκε άτυχη και τερμάτισε στην 9η θέση σε σύνολο 10 ομάδων. 

Την αγωνιστική περίοδο 2024–2025 ο Ηρακλής κατάφερε να τερματίσει στην 2η θέση της βαθμολογίας στην Α1 κατηγορία και κέρδισε το δικαίωμα συμμετοχής στα μπαράζ ανόδου για την Γ΄ Εθνική. Εκεί τερμάτισε ξανά στην 2η θέση του ομίλου πίσω μόνο από την Βέροια και κέρδισε για πρώτη φορά στην ιστορία του την άνοδο στις Εθνικές κατηγορίες, μετά από μόλις πέντε χρόνια ύπαρξης. Η αγωνιστική επιτυχία της ομάδας ήταν ανάλογη και στο Κύπελλο Ε.Π.Σ. Μακεδονίας εκεί όπου έφτασε στον τελικό χάνοντας όμως στο γήπεδο της Τούμπας από τον Απόλλωνα Καλαμαριάς ομάδα Γ΄ Εθνικής με 3-1.

 Έδρα  
Παρόλο που ο Ηρακλής Θερμαϊκού διαθέτει ως έδρα τους Αμπελοκήπους Θεσσαλονίκης, ο προσδιορισμός «Θερμαϊκού» στην επωνυμία της ομάδας δεν αναφέρεται στον Δήμο Θερμαϊκού, αλλά στον Θερμαϊκό κόλπο, σε μια προσπάθεια η ομάδα να αγκαλιάσει ολόκληρη τη μητροπολιτική περιοχή της Θεσσαλονίκης. Ως φυσική συνέπεια, η ομάδα δεν αγωνίζεται σε κάποιο σταθερό γήπεδο, αλλά σε διάφορα γήπεδα της μητροπολιτικής περιοχής. Την αγωνιστική περίοδο 2024–2025 αγωνίστηκε στο γήπεδο του Αγίου Βασιλείου Θεσσαλονίκης, εκτός δηλαδή των ορίων της μητροπολιτικής περιοχής, και στη συνέχεια μετακόμισε στο γήπεδο της Χαλάστρας. Μάλιστα, ενόψει της πρώτης παρουσίας της ομάδας σε εθνική κατηγορία, τη σεζόν 2025–2026, αποφασίστηκε να συνεχίσει να αγωνίζεται στη Χαλάστρα.

 Παραπομπές 

 Εξωτερικοί σύνδεσμοι 


Κατηγορία:Αθλητικοί σύλλογοι Θεσσαλονίκης
Κατηγορία:Ιδρύσεις αθλητικών συλλόγων το 2019
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 2019